पानीपत। प्रदेश भाजपा में मचे अंदरूनी घमासान के बीच शीर्ष नेतृत्व ने एक बार फिर हस्तक्षेप किया है। अब सह-राष्ट्रीय महामंत्री (संगठन) वी. सतीश गुड़गांव और नई दिल्ली के हरियाणा भवन में बैठकर आक्रोशित कार्यकर्ताओं और विधायकों के मन की बात सुनेंगे।
विधायक दल, मंत्रिमंडल, सांसदों की मीटिंग के बाद असंतुष्टों के तमाम मुद्दों पर कोर ग्रुप की मीटिंग में सीएम मनोहर लाल से जवाब तलबी भी की जा सकती है। हालांकि असंतुष्ट कार्यकर्ता और विधायकों को इन मीटिंगों से बहुत ज्यादा उम्मीद नहीं है, लेकिन फिर भी वे अपनी भड़ास निकालने की पूरी कोशिश करेंगे। इसकी वजह यह है कि इससे पहले भी प्रदेश प्रभारी अनिल जैन, राष्ट्रीय महामंत्री रामलाल समेत तमाम वरिष्ठ नेताओं को जिलेवार और अलग-अलग मीटिंगों में कई बार सरकार और सीएम की कार्यशैली को लेकर फीडबैक दिया जा चुका है, लेकिन हर बार अनुशासन के नाम पर उनकी भावनाओं को दबा दिया गया।
भाजपा के अधिकांश विधायक खुलकर सामने आ चुके हैं। इनकी नाराजगी की वजह वही पुरानी बातें हैं। जैसे अफसरशाही हावी है। बिना चुने हुए लोग सरकार चला रहे हैं। इनमें से कई तो संगठन के मूल कार्यकर्ता भी नहीं हैं। कार्यकर्ताओं को सरकार और संगठन में उचित मान-सम्मान नहीं मिल रहा है। विकास के काम भी लंबे समय तक लटके रहते हैं। सीएलयू, लाइसेंस देने में भ्रष्टाचार के साथ ही ग्वाल पहाड़ी, मेट्रो रूट बदलने, मास्टर प्लान-2031 में बदलाव, बिजली मीटरों की खरीद जैसे कई प्रकरण सामने आ चुके हैं। कार्रवाई करने के बजाय सरकार ही अफसरों के कारनामों पर पर्दा डाल रही है।
गुड़गांव बैठक में फिर फूट सकता है गुस्सा
तयशुदा कार्यक्रम के मुताबिक सह-राष्ट्रीय महामंत्री (संगठन) वी. सतीश ने 15 मार्च को गुड़गांव में पहले जिला पदाधिकारियों, फिर प्रदेश पदाधिकारियों, जिला अध्यक्षों की मीटिंग के साथ ही गुड़गांव के मंडल और बूथ लेवल के कार्यकर्ताओं की मीटिंग भी रखी है। इसलिए दक्षिण हरियाणा से जुड़े कई विधायक भी इसमें शामिल होंगे। चूंकि दक्षिण हरियाणा में मुख्यमंत्री विरोधी खेमे का वर्चस्व है, इसलिए मीटिंग में वी. सतीश के सामने कार्यकर्ता, प्रदेश पदाधिकारी फिर से भड़ास निकाल सकते हैं। वैसे माना जा रहा है कि गुड़गांव नगर निगम के चुनावों को देखते हुए कार्यकर्ताओं को एक बार फिर अनुशासन का पाठ पढ़ाया जाएगा। उनसे एकजुट होकर सरकार की उपलब्धियों को आमजन तक पहुंचाकर भाजपा को मजबूत बनाने के लिए कहा जाएगा।
हरियाणा भवन में होंगी अहम बैठकें
अगले दिन वी. सतीश नई दिल्ली स्थित हरियाणा भवन में पहले विभिन्न प्रकोष्ठ और विभागों के प्रदेश संयोजक, सह संयोजक और विधायक दल की मीटिंग करेंगे। इसके बाद दोपहर में मंत्रिमंडल, शाम को सांसदों और कोर ग्रुप की मीटिंग होगी। इसमें मुख्यमंत्री मनोहर लाल भी मौजूद रहेंगे। सूत्रों का कहना है कि नाराज विधायक, सांसद और कार्यकर्ताओं का पक्ष सुनने के बाद वी. सतीश सभी मुद्दों पर कोर ग्रुप की मीटिंग में सीएम मनोहर लाल से जवाब तलबी कर सकते हैं।
बहुत देर कर दी मेहरबां आते-आते
इधर, असंतुष्ट विधायकों की नाराजगी पर देर से समर्थन करने को लेकर गुड़गांव से भाजपा विधायक उमेश अग्रवाल ने स्वास्थ्य मंत्री अनिल विज को शायराना अंदाज में जवाब दिया। विज ने शनिवार को कहा था कि अगर कुछ विधायकों के मन में नाराजगी है तो उनकी बात सुनी जानी चाहिए। इस पर उमेश अग्रवाल ने रविवार को उन्हें जवाब दिया कि ‘बहुत देर कर दी, मेहरबां आते-आते’।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva